РЕГЛАМЕНТ (ЕО) № 645/2007 НА КОМИСИЯТА
от 12 юни 2007 година
относно определянето на окончателното допълнително количество сурова тръстикова захар с произход от държавите от АКТБ и Индия за снабдяване на рафинериите за стопанската 2006/2007 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 29, параграф 4, втора алинея от него,
като има предвид, че:
(1)
Съгласно член 29, параграф 4 от Регламент (ЕО) № 318/2006 налагането на вносни мита върху допълнителното количество тръстикова захар с произход от държавите, посочени в приложение VI към същия регламент, през 2006/2007, 2007/2008 и 2008/2009 стопански години се преустановява с оглед осигуряването на адекватно снабдяване на рафинериите в Общността.
(2)
Това допълнително количество следва да се изчислява в съответствие с член 19 от Регламент (ЕО) № 950/2006 на Комисията от 28 юни 2006 г. за установяване на подробни правила за прилагането през 2006-2007, 2007-2008 и 2008-2009 стопански години на вноса и рафинирането на захарни продукти по някои тарифни квоти и преференциални споразумения (2), въз основа на изчерпателен прогнозен баланс на доставките на сурова захар в Общността.
(3)
За стопанската 2006/2007 година прогнозният баланс посочва нуждата от внос на допълнително количество от 334 025 тона сурова захар за рафиниране, изразено в еквивалент на бяла захар, за да могат да се покрият нуждите от доставки на рафинериите на Общността. Това допълнително количество включва преценка на заявките за лицензи за внос през последните месеци на стопанската 2006/2007 година, във връзка с вноса, посочен в член 3, параграф 2 от Регламент (ЕО) № 1100/2006 на Комисията от 17 юли 2006 г. относно определяне за пазарните 2006-2007, 2007-2008 и 2008-2009 години на подробни правила за откриването и управлението на тарифни квоти за внос на сурова тръстикова захар за рафиниране с произход от най-слабо развитите страни, както и подробни правила за вноса на продукти по тарифна позиция 1701 с произход от най слабо развитите страни (3).
(4)
Регламент (ЕО) № 1249/2006 на Комисията от 18 август 2006 г. относно определянето на допълнително количество сурова тръстикова захар с произход от държавите от АКТБ и Индия за снабдяване на рафинериите през периода от 1 юли 2006 г. до 30 септември 2007 г. (4) и Регламент (ЕО) № 92/2007 на Комисията от 30 януари 2007 г. за определяне на допълнително количество сурова тръстикова захар с произход от държавите от АКТБ и Индия за снабдяване на рафинериите през 2006/2007 стопанска година (5) вече определиха допълнителни количества от съответно 82 500 и 120 000 тона. Следователно за стопанската 2006/2007 година би трябвало да се определи окончателно количество от 131 525 тона допълнителна захар.
(5)
Адекватно снабдяване на рафинериите може да се осигури само ако се спазват традиционните споразумения за износ между държавите бенефициери. Следователно е необходима разбивка на количествата между отделните държави или групите от държави бенефициери. За Индия е открито количество от 6 000 тона и така общото количество за Индия за стопанската 2006/2007 година достига 22 000 тона, което се счита за изгодно от икономически гледна точка. Оставащите количества ще бъдат определени за държавите от АКТБ, които колективно се задължиха да прилагат помежду си процедури за разпределението на количествата с цел осигуряването на необходимото снабдяване на рафинериите.
(6)
Преди вноса на тази допълнителна захар рафинериите трябва да сключат споразумения за доставка и превоз с държавите бенефициери и с търговците. Необходимо е настоящият регламент да влезе в сила в деня на неговото публикуване, за да могат те навреме да подготвят заявленията за издаване на лицензи за внос.
(7)
Предвидените с настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
Освен количествата, посочени в регламенти (ЕО) № 1249/2006 и (ЕО) № 92/2007, за 2006/2007 стопанска година е определено окончателно количество от 131 525 тона допълнителна сурова тръстикова захар, изразено в еквивалент на бяла захар:
а)
125 525 тона, изразени в бяла захар, с произход от държавите, посочени в приложение VI към Регламент (ЕО) № 318/2006, с изключение на Индия;
б)
6 000 тона, изразени в бяла захар, с произход от Индия.
Член 2
Настоящият регламент влиза в сила в деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 юни 2007 година.